CELEX: 32009R0019
Language: sk
Date: 2009-01-13 00:00:00
Title: Nariadenie Komisie (ES) č. 19/2009 z  13. januára 2009 , ktorým sa vykonáva nariadenie Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve, pokiaľ ide o vymedzenie pojmu voľné pracovné miesto, referenčné dátumy zberu údajov, špecifikácie zasielania údajov a realizačné štúdie (Text s významom pre EHP)

14.1.2009   
            
            
               SK
            
            
               Úradný vestník Európskej únie
            
            
               L 9/3
            
         
      NARIADENIE KOMISIE (ES) č. 19/2009
   z 13. januára 2009,
   ktorým sa vykonáva nariadenie Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve, pokiaľ ide o vymedzenie pojmu voľné pracovné miesto, referenčné dátumy zberu údajov, špecifikácie zasielania údajov a realizačné štúdie
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 453/2008 z 23. apríla 2008 o štvrťročnej štatistike o voľných pracovných miestach v Spoločenstve (1), a najmä na jeho článok 2 ods. 1 druhý pododsek, článok 3 ods. 1, článok 5 ods. 1 a článok 7 ods. 1,
   keďže:
   
               (1)
            
            
               Nariadením (ES) č. 453/2008 sa vytvoril spoločný rámec pre systematickú tvorbu štvrťročnej štatistiky o voľných pracovných miestach v Spoločenstve.
            
         
               (2)
            
            
               Na stanovenie informácií, ktoré sa majú poskytovať, a referenčných dátumov, ku ktorým sa budú informácie zbierať, sú potrebné vykonávacie opatrenia.
            
         
               (3)
            
            
               Okrem toho je potrebné špecifikovať formát, lehoty na zasielanie požadovaných údajov a dátum prvého referenčného štvrťroka, za ktorý sa majú údaje zasielať.
            
         
               (4)
            
            
               V súlade s článkom 7 nariadenia (ES) č. 453/2008 je potrebné stanoviť vhodný rámec pre sériu realizačných štúdií, ktoré majú uskutočniť členské štáty, ktoré majú ťažkosti s poskytovaním údajov za malé jednotky a za určité činnosti.
            
         
               (5)
            
            
               Uskutočnili sa konzultácie s Európskou centrálnou bankou.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre štatistický program,
            
         PRIJALA TOTO NARIADENIE:
   Článok 1
   Vymedzenia pojmov v súvislosti s pojmom „voľné pracovné miesto“
   Na účely uplatňovania článku 2 ods. 1 nariadenia (ES) č. 453/2008:
   
               a)
            
            
               „aktívne opatrenia na nájdenie vhodného kandidáta“ zahŕňajú:
               
                           i)
                        
                        
                           informovanie verejných služieb zamestnanosti o voľnom pracovnom mieste;
                        
                     
                           ii)
                        
                        
                           kontaktovanie súkromnej agentúry pre sprostredkovanie zamestnania/lovcov mozgov (head hunters);
                        
                     
                           iii)
                        
                        
                           inzerovanie ponuky voľného pracovného miesta v médiách (napr. na internete, v dennej tlači, v časopisoch);
                        
                     
                           iv)
                        
                        
                           inzerovanie ponuky voľného pracovného miesta na verejne prístupnej vývesnej tabuli;
                        
                     
                           v)
                        
                        
                           oslovovanie možných kandidátov, pohovor s nimi a ich výber/priamy nábor potenciálnych zamestnancov;
                        
                     
                           vi)
                        
                        
                           oslovovanie zamestnancov a/alebo osobné kontakty;
                        
                     
                           vii)
                        
                        
                           využívanie stážistov;
                        
                     
         
               b)
            
            
               „stanovená doba“ sa vzťahuje na maximálny čas, počas ktorého je pracovné miesto voľné a má sa obsadiť. Toto obdobie je neobmedzené; vykazujú sa všetky voľné pracovné miesta, v prípade ktorých sa ešte v referenčný deň podnikajú aktívne opatrenia.
            
         Článok 2
   Referenčné dátumy
   Členské štáty poskytujú údaje o počte voľných pracovných miest a počte obsadených miest v zmysle článku 2 ods. 1 a 2 nariadenia (ES) č. 453/2008, ktoré sa môžu považovať za reprezentatívne za referenčný štvrťrok. Uprednostňovanými postupmi v tejto súvislosti sú zber údajov na priebežnom základe alebo výpočet reprezentatívneho priemeru údajov zozbieraných k určitým referenčným dátumom.
   Článok 3
   Zasielanie údajov
   1.   Členské štáty zasielajú údaje v členení stanovenom v článku 1 ods. 2 nariadenia (ES) č. 453/2008 spolu s príslušnými metaúdajmi do 70 dní od konca referenčného štvrťroku.
   Členské štáty, ktorých počet zamestnancov predstavuje viac ako 3 % celkového počtu zamestnancov v Európskom spoločenstve, zasielajú agregovaný počet voľných pracovných miest a obsadených miest a príslušné metaúdaje do 45 dní od konca referenčného štvrťroku.
   Podiel jednotlivých členských štátov na celkovom počte zamestnancov v ES sa vypočítava každých päť rokov na základe priemeru štyroch štvrťrokov predchádzajúceho kalendárneho roku. V prípade vstupu nových členských štátov sa vykonávajú ad hoc výpočty. Prvý výpočet sa vzťahuje na kalendárny rok, ktorý predchádzal roku prijatia tohto nariadenia. Zdrojom údajov o zamestnancoch je zisťovanie pracovných síl Európskej únie stanovené v nariadení Rady (ES) č. 577/98 (2). Údaje sa vzťahujú na podnikateľské jednotky, na ktoré sa vzťahuje článok 1 nariadenia (ES) č. 453/2008.
   Prípadné zmeny lehoty na zasielanie údajov v prípade krajín, ktoré prvýkrát prekročili prahovú hodnotu 3 %, platia od prvého referenčného štvrťroku v roku nasledujúcom po výpočte.
   2.   Príslušné metaúdaje zahŕňajú predovšetkým informácie týkajúce sa metodických alebo technických aspektov v štvrťroku, ktoré sú potrebné na interpretáciu výsledkov, a informácie o kolónkach údajov, ktoré sa nepovažujú za dostatočne spoľahlivé alebo sa nesmú zverejniť.
   3.   Členské štáty zasielajú štvrťročné údaje a príslušné metaúdaje Komisii (Eurostatu) v elektronickej podobe. Údaje sa zasielajú v súlade s príslušnými normami o výmene údajov schválenými Výborom pre štatistický program. Komisia (Eurostat) dá k dispozícii podrobnú dokumentáciu týkajúcu sa schválených noriem a poskytne usmernenia na uplatňovanie týchto noriem.
   4.   Prvé zasielané údaje sa vzťahujú na prvý štvrťrok v roku nasledujúcom po roku nadobudnutia účinnosti tohto nariadenia.
   Rady údajov sa zasielajú v týchto formách:
   
               a)
            
            
               neočistené;
            
         
               b)
            
            
               sezónne očistené v súlade s nariadením Komisie, ktorým sa vykonáva nariadenie (ES) č. 453/2008, pokiaľ ide postupy sezónneho očisťovania a správy o kvalite, a
            
         
               c)
            
            
               na nepovinnom základe vo forme kĺzavých priemerov radov.
            
         Článok 4
   Realizačné štúdie
   Rámec pre realizačné štúdie stanovené v článku 7 nariadenia (ES) č. 453/2008 je uvedený v prílohe.
   Článok 5
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. januára 2009
      
         
            Za Komisiu
         
         Joaquín ALMUNIA
         
         
            člen Komisie
         
      
   
   
      (1)  Ú. v. EÚ L 145, 4.6.2008, s. 234.
   
      (2)  Ú. v. ES L 77, 14.3.1998, s. 3.
   
      PRÍLOHA
      Realizačné štúdie na posúdenie možností vypracovania štvrťročnej štatistiky voľných pracovných miest za sekcie O, P, Q, R a/alebo S NACE Rev. 2
      Realizačná štúdia členského štátu zahŕňa najmä:
      
                  1.
               
               
                  príspevok každej z uvedených ekonomických činností do národného hospodárstva vyjadrený ako počet podnikov a podiel na zamestnanosti alebo vo vhodnej alternatívnej mernej jednotke;
               
            
                  2.
               
               
                  opis podobností a rozdielov medzi štruktúrou a vývojom voľných pracovných miest za tieto ekonomické činnosti a štruktúrou a vývojom voľných pracovných miest v rámci sekcií B až N NACE Rev. 2.
               
            Možnosti
      Je potrebné posúdiť jednotlivé možnosti zistenia počtu voľných pracovných miest a počtu obsadených miest za sekcie O, P, Q, R a/alebo S NACE Rev. 2. Do úvahy by sa mali vziať tieto možné zdroje údajov:
      
                  a)
               
               
                  existujúce zbery údajov;
               
            
                  b)
               
               
                  administratívne zdroje;
               
            
                  c)
               
               
                  postupy štatistického odhadu;
               
            
                  d)
               
               
                  nové zbery údajov.
               
            V prípade každej uvažovanej možnosti posúdenie zahŕňa podrobnosti o príslušných technických a právnych aspektoch, ku ktorým patrí časový plán realizácie, predpokladaná štatistická kvalita výsledkov, predpokladané počiatočné a prevádzkové náklady na zber údajov vyjadrené v eurách a ekvivalentoch plného pracovného času zamestnaných osôb, náklady za každú sledovanú jednotku, odhady možného dodatočného zaťaženia podnikov, akékoľvek riziko alebo neistoty a konkrétne výhody alebo nevýhody. Náklady a kvalita sa porovnajú s nákladmi a kvalitou existujúceho zberu údajov za sekcie B až N.
      Odporúčanie
      Na základe posúdenia rôznych možností sa navrhne odporúčanie najvhodnejšieho prístupu.
      Realizácia
      Poskytnú sa podrobnosti o navrhovanom pláne realizácie vrátane dátumu začiatku a skončenia jednotlivých etáp.
      Členské štáty vykonávajúce realizačné štúdie
      Realizačné štúdie na posúdenie možností získania štvrťročných údajov o voľných pracovných miestach uvedených v článku 2 nariadenia (ES) č. 453/2008 za sekcie O, P, Q, R a/alebo S NACE Rev. 2 vykonávajú tieto členské štáty:
      
                  —
               
               
                  Dánsko
               
            
                  —
               
               
                  Nemecko
               
            
                  —
               
               
                  Španielsko
               
            
                  —
               
               
                  Francúzsko
               
            
                  —
               
               
                  Taliansko
               
            
                  —
               
               
                  Malta
               
            
                  —
               
               
                  Rakúsko.
               
            Realizačná štúdia na posúdenie možností vypracovania štvrťročnej štatistiky voľných pracovných miest za podnikateľské jednotky s menej ako 10 zamestnancami
      Realizačná štúdia členského štátu zahŕňa najmä:
      
                  1.
               
               
                  príspevok každej veľkostnej triedy podnikov do národného hospodárstva vyjadrený ako počet podnikov a podiel na zamestnanosti alebo vo vhodnej alternatívnej mernej jednotke;
               
            
                  2.
               
               
                  opis podobností a rozdielov medzi štruktúrou a vývojom voľných pracovných miest za túto veľkostnú triedu podnikov a štruktúrou a vývojom voľných pracovných miest v podnikoch s 10 a viac zamestnancami.
               
            Možnosti
      Je potrebné posúdiť jednotlivé možnosti zistenia počtu voľných pracovných miest a počtu obsadených miest za podniky s menej ako 10 zamestnancami. Do úvahy by sa mali vziať tieto možné zdroje údajov:
      
                  a)
               
               
                  existujúce zbery údajov;
               
            
                  b)
               
               
                  administratívne zdroje;
               
            
                  c)
               
               
                  postupy štatistického odhadu;
               
            
                  d)
               
               
                  nové zbery údajov.
               
            V prípade každej uvažovanej možnosti posúdenie zahŕňa podrobnosti o príslušných technických a právnych aspektoch, ku ktorým patrí časový plán realizácie, predpokladaná štatistická kvalita výsledkov, predpokladané počiatočné a prevádzkové náklady na zber údajov vyjadrené v eurách a ekvivalentoch plného pracovného času zamestnaných osôb, náklady za každú sledovanú jednotku, odhady možného dodatočného zaťaženia podnikov, akékoľvek riziko alebo neistoty a konkrétne výhody alebo nevýhody. Náklady a kvalita sa porovnajú s nákladmi a kvalitou existujúceho zberu údajov za podniky s 10 a viac zamestnancami.
      Odporúčanie
      Na základe posúdenia rôznych možností sa navrhne odporúčanie najvhodnejšieho prístupu.
      Realizácia
      Poskytnú sa podrobnosti o navrhovanom pláne realizácie vrátane dátumu začiatku a skončenia jednotlivých etáp.
      Členské štáty vykonávajúce realizačné štúdie
      Realizačné štúdie na posúdenie možností získania štvrťročných údajov o voľných pracovných miestach uvedených v článku 2 nariadenia (ES) č. 453/2008 za podnikateľské jednotky s menej ako 10 zamestnancami vykonávajú tieto členské štáty:
      
                  —
               
               
                  Dánsko
               
            
                  —
               
               
                  Francúzsko
               
            
                  —
               
               
                  Taliansko
               
            
                  —
               
               
                  Malta.